Diari Oficial de la Generalitat Valenciana


Sumari del DOGV 3875, del 10-11-2000 (2000/8961)

ORDRE de 3 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes per a obres de condicionament de camins rurals en els municipis, mancomunitats i entitats locals menors de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3875

Data del DOGV
:   10-11-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/8961


Data del document
:   03-11-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * via rural
    * administració local
    * obres públiques
    * associació de municipis
    * suport econòmic
    * ajuda pública

ORDRE de 3 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes per a obres de condicionament de camins rurals en els municipis, mancomunitats i entitats locals menors de la Comunitat Valenciana. [2000/Q8961]
  
PREÀMBUL
  
Els anys transcorreguts en l'aplicació de la línia de subvencions per part de la Conselleria d'Agricultura, Pesca i Alimentació als municipis, mancomunitats i entitats locals menors de la Comunitat Valenciana per a la realització d'obres de millora i adequació de camins rurals en l'àmbit de les seues competències, han demostrat que els pressupostos màxims auxiliables anualment, així com el percentatge de les subvencions concedides eren insuficients per aconseguir el benefici que d'aquestes obres es deriva per a l'agricultura de la Comunitat Valenciana. Per això s'ha decidit augmentar la quantia dels projectes subvencionables i el percentatge de la subvenció.
  
Per això i en ús de les facultats que tinc atribuïdes,
  
ORDENE
  
Article 1
  
Les obres subvencionables seran les que suposen una millora permanent en els camins rurals. Se n'exceptua els treballs de manteniment, com ara els de birbada o neteja de camins, terraplenades i aplanaments aïllats i treballs similars. En cada cas serà facultat de la Conselleria d'Agricultura, Pesca i Alimentació determinar les millores subvencionables entre les sol·licitades.
  
A fi d'atendre les demandes d'infraestructura agrària per part dels municipis, mancomunitats i entitats locals menors, en relació amb l'execució de les obres corresponents, aquestes seran subvencionades per la Conselleria d'Agricultura, Pesca i Alimentació a càrrec del capítol 7, secció 12, programa 531.10, Estructures Agràries i Desenvolupament Rural, i línia 170, «Obres i serveis d'infraestructura agrària en municipis». L'import global màxim d'aquestes quedarà fixat en l'ordre que oportunament es publicarà, depenent dels pressupostos que s'aproven amb aquesta finalitat.
  
Els municipis, mancomunitats i entitats locals menors podran presentar una única sol·licitud de subvenció per a les seues obres. La inversió màxima subvencionada es limitarà a 74.869.144 de pessetes i es podrà incloure en el càlcul del pressupost despeses generals i benefici industrial, en les obres que s'hagen d'executar per contracta. Tant en aquestes com en les que s'hagen d'executar per administració directa es podrà incloure l'impost sobre el valor afegit. Quedaran excloses d'aquest càlcul altres despeses, com ara honoraris de projecte, anàlisis del terreny i altres partides alçades. En cas que es presenten més d'una sol·licitud sols s'atendrà la primera presentada en ordre cronològic o la primera registrada si es presenten simultàniament.
  
Article 2
  
Juntament amb la sol·licitud s'emplenaran els documents que en aquesta es demanen, els models de les quals es reprodueixen en l'annex II, amb la relació de totes les dades que se sol·liciten. En cas que un camí objecte de millora discórrega totalment per via pecuària, no s'admetrà a tràmit la sol·licitud que no presente simultàniament l'autorització de l'execució de la millora expedida per l'òrgan competent de la comunitat autònoma. En cas que un camí objecte de sol·licitud discórrega en part per via pecuària sense que es presente simultàniament la corresponent autorització per part de l'òrgan competent de la comunitat autònoma, quedarà eliminada l'ajuda que poguera correspondre al camí en qüestió en el tram inclòs en la via pecuària.
  
Amb les limitacions pressupostàries determinades en l'article 1 d'aquesta ordre, la subvenció a concedir podrà cobrir fins al 80% del pressupost total auxiliable. L'import que s'ha de pagar al beneficiari es determinarà aplicant el percentatge esmentat al cost real de la inversió efectivament realitzada. El cost s'acreditarà mitjançant certificat d'obra firmat pel tècnic director i aprovat per l'òrgan competent de l'entitat local. Si s'escau, si es produeix una baixa en la contractació i l'import pagat pel beneficiari al contractista és inferior a l'auxiliable, de la mateixa manera i en la mateixa proporció, aquesta baixa es reflectirà en la subvenció a pagar.
  
En el supòsit que el conjunt de sol·licituds de subvenció represente una quantitat que supere l'import global màxim de la línia pressupostària corresponent, la Conselleria d'Agricultura, Pesca i Alimentació procedirà a la valoració de les sol·licituds d'acord amb la importància de la superfície de conreu (entesa com a relació entre la superfície de conreu i la superfície total del terme o municipi), a la menor grandària de la població i a la circumstància de no haver percebut subvenció d'aquesta línia en els dos anys anteriors a la publicació d'aquesta ordre, sense que cap dels criteris anteriors siga absolutament excloent.
  
La valoració dels criteris enumerats anteriorment i que servirà de base per a l'ordenació de les sol·licituds serà el resultat de la suma dels tres sumands següents:
  
a) El primer sumand es determinarà pel quocient entre la superfície de conreu i la superfície total del terme. Les mancomunitats tindran com a coeficient la mitjana dels quocients dels municipis que la integren i les entitats locals menors, el que corresponga al municipi al qual pertanyen.
  
b) El segon sumand estarà en relació amb la població del terme municipal, d'acord amb els intervals següents:
  
Nombre d'habitants Sumand
  
0 - 500 2
  
501 - 2000 1
  
Superior a 2000 0,5
  
c) El tercer sumand valorarà el nombre de subvencions rebudes per l'ajuntament sol·licitant en els dos anys anteriors al de la sol·licitud.
  
Sumand
  
No haver rebut cap subvenció en els dos anys anteriors: 2
  
Haver rebut una sola subvenció en els dos anys anteriors: 1
  
Haver rebut dues subvencions en els dos anys anteriors: 0,5
  
Aquests tres sumands donaran com a resultat un coeficient que constituirà el barem total d'aplicació per a la concessió de la subvenció una vegada ordenat.
  
Article 3
  
1. Els pressuposts presentats pels ens locals sol·licitants podran ser corregits quan els preus unitaris de cada unitat d'obra siguen superiors al màxim establit per la Conselleria d'Agricultura, Pesca i Alimentació, d'acord amb el barem que figura en l'annex I d'aquesta ordre. En cas que un preu unitari proposat no es corresponga amb cap dels esmentats en el barem mencionat de la Conselleria d'Agricultura, Pesca i Alimentació, també podrà variar-lo d'acord amb els seus propis criteris tecnicoeconòmics.
  
2. Qualsevol modificació substancial (segons l'article 161 del Reglament General de Contractació de l'Estat) de la memòria valorada/projecte inicial que siga necessari realitzar en l'execució de les obres, es posarà en coneixement de la Direcció General de Regadius i Estructures Agràries per escrit, abans de l'execució, perquè siga autoritzada, i se'n justificarà la necessitat amb una nova memòria valorada/projecte. No caldrà aquest tràmit en els casos de lleugeres variacions en les quantitats d'unitats d'obra o si cal canviar unes unitats per altres en quantitats que no suposen una variació substancial i sempre que les noves unitats introduïdes estiguen incloses en l'annex I d'aquesta ordre. En cap cas suposarà un augment de la subvenció concedida.
  
Article 4
  
1. Els municipis, mancomunitats i entitats locals menors han de presentar les corresponents sol·licituds de subvenció, juntament amb tota la documentació annexa, per triplicat segons el model de l'annex II, de l'1 al 30 de desembre de l'any anterior. Juntament amb la sol·licitud es presentaran, també per triplicat, els documents de l'esmentat annex II: certificats, programa d'actuació d'execució d'obra, memòria valorada/projecte i certificat de l'entitat financera. Solament les entitats locals menors/mancomunitats presentaran, a més, els certificats específics de l'annex II. En cas de primera sol·licitud o de canvi de compte bancari, l'entitat local emplenarà l'imprés de manteniment de tercers. Aquesta documentació es presentarà en les direccions territorials de la província, sense perjudici del que es disposa en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Tant el model de sol·licitud com els de relació valorada i certificació final d'obra i l'imprés de manteniment de tercers estaran disponibles en els serveis centrals i en les oficines territorials de la Conselleria d'Agricultura, Pesca i Alimentació, situades a:
  
Alacant:
  
Carrer del Professor Manuel Sala, 2 (CP 03188).
  
Benidorm:
  
Racó de Loix. Avinguda de Juan Fuster Zaragozá, 1 (CP 03842).
  
La Cala. Avinguda de Mont Benidorm, 11 (03575).
  
Foietes-Colonia de Madrid. Avinguda de Beniardà, 61 (CP 03446).
  
Alfredo Corral-Maravall. Avinguda dels Ametllers, 42, acc. (CP 03751).
  
Tolls-Salt de l'Aigua. Avinguda d'Andalusia, 8, acc. (CP 03884).
  
Orihuela:
  
Carrer de López Pozas, s/n (CP 03621).
  
Castelló de la Plana:
  
Edifici PROP, carrer dels Germans Bou, 47 (CP 12352).
  
Casa dels Caragols, carrer Major, 78 (CP 12690).
  
Avinguda del Mar, 6 (CP 12467).
  
Vila-real:
  
Carrer de Joan Fuster, 28 (CP 12527).
  
Vinaròs:
  
Carrer de Sant Joaquim, 14 (CP 12017).
  
València:
  
Edifici PROP. Carrer de Gregorio Gea, 27 (CP 46864).
  
Així com en qualsevol de les següents oficines Prop de la Comunitat Valenciana, situades a:
  
València:
  
Gregorio Gea, 12 (CP 46887).
  
Colom, 80 (CP 46262).
  
Historiador Chabàs, 2 (CP 46401).
  
Palau de Calatayud. Carrer de Miquelet, 5 (CP 46627).
  
Ontinyent:
  
Plaça del Mestre Ferrero, 22 (CP 46309).
  
Requena:
  
Avinguda del Arrabal, 9 (CP 46713).
  
Sagunt:
  
Camí Reial, 97 (CP 46505).
  
Sagunt-Port:
  
Sense determinar.
  
Xàtiva:
  
Avinguda de Selgas, 3 (CP 46858).
  
I en qualsevol altre punt Prop que amb posterioritat a la promulgació d'aquesta ordre puga establir-se. Igualment podran consultar-se i imprimir-se des de la pàgina web de la Generalitat Valenciana, en l'apartat Prop, l'adreça d'Internet de la qual és www.gva.es/infociuda.
  
Article 5
  
El termini màxim per a resoldre les sol·licituds que es formulen serà de tres mesos, comptadors des de la data en què es publique la dotació de la línia. Transcorregut aquest termini sense que haja recaigut resolució, s'entendrà que les sol·licituds han estat desestimades.
  
La resolució, expressa o presumpta, posa fi a la via administrativa.
  
En el supòsit que la quantia de la subvenció o el termini disponible per a l'execució de l'obra no permeta a la corporació beneficiària escometre efectivament l'execució esmentada, aquest òrgan podrà renunciar a l'acord recaigut a favor seu en el termini improrrogable de 10 dies hàbils, comptadors des de la recepció de la notificació d'aquest acord; en aquest cas, la Conselleria d'Agricultura, Pesca i Alimentació efectuarà les gestions necessàries per a alliberar el crèdit disposat. Per contra, si la corporació accepta la subvenció concedida, haurà de notificar-ho per escrit, en el mateix termini de 10 dies, i indicarà, així mateix, l'inici dels tràmits per a començar les obres.
  
Article 6
  
1. Les obres que han estat objecte de subvenció s'hauran de senyalitzar degudament, d'acord amb el que dispose per a aquesta finalitat la Direcció General de Regadius i Estructures Agràries a través de les direccions territorials.
  
2. L'inici de les obres es comunicarà per escrit a les direccions territorials corresponents.
  
Article 7
  
1. L'entitat peticionària, una vegada conclosa l'obra de què es tracte, haurà d'enviar les corresponents relacions valorades i el certificat final d'obra, en els models normalitzats (disponibles en els llocs mencionats en l'article 4, punt 1) als serveis territorials corresponents. La certificació final de l'obra, en el model normalitzat, estarà subscrita pel tècnic municipal i degudament aprovada per l'òrgan de govern competent de l'entitat beneficiària, a l'efecte de procedir al pagament de la subvenció.
  
2. A fi de garantir el pagament de les subvencions durant l'exercici econòmic corresponent, els certificats finals d'obres degudament aprovats per l'òrgan competent de l'entitat a què fa referència l'apartat anterior s'hauran de formalitzar en el moment en què es concloga i, en qualsevol cas, abans del dia 31 d'octubre de l'any en curs. La no-presentació d'aquest certificat final o la presentació amb posterioritat a aquesta data (31 d'octubre de l'any en curs) donarà lloc a la pèrdua de la subvenció.
  
3. La Conselleria d'Agricultura, Pesca i Alimentació es reserva el dret de realitzar totes les inspeccions tècniques i administratives que considere necessàries a fi de comprovar l'execució correcta de les obres. Igualment, podrà corregir els errors detectats en les relacions valorades o el mesurament incorrecte d'unitats d'obra o l'aplicació incorrecta dels preus de l'annex I, a fi de determinar la subvenció exacta corresponent a l'obra realment executada.
  
Article 8
  
Els beneficiaris de les subvencions aprovades hauran de complir, en tot cas, els requisits que s'establisquen a l'efecte en la llei de pressuposts de la Generalitat Valenciana per a l'any de l'exercici i en el Text Refós de la Llei d'Hisenda Pública de la Generalitat Valenciana.
  
DISPOSICIÓ ADDICIONAL
  
La concessió de les ajudes previstes en aquesta ordre està condicionada a l'existència de crèdit adequat i suficient en els pressupostos de la Generalitat Valenciana de l'exercici corresponent.
  
DISPOSICIÓ DEROGATÒRIA
  
En el moment de l'entrada en vigor d'aquesta ordre quedaran derogades totes les normes d'igual o inferior rang en tot allò en què s'oposen al que s'estableix en aquesta i, expressament, l'Ordre de 2 de desembre de 1998, de la Conselleria d'Agricultura, Pesca i Alimentació.
  
DISPOSICIONS FINALS
  
Primera
  
Es faculta la Direcció de Modernització d'Estructures Agràries per a prendre les disposicions necessàries per al desplegament i l'execució d'aquesta ordre.
  
Així mateix, es delega en el director general de Modernització d'Estructures Agràries el pagament de les subvencions regulades en aquesta ordre. En aquesta delegació s'inclou tant la facultat d'autoritzar el pagament com la d'anul·lar el crèdit que en cada cas siga necessari.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 3 de novembre de 2000
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
ANNEX I
  
Relació de preus d'unitats d'obra
  
Els preus màxims de les unitats d'obra que s'aplicaran, a l'efecte de determinar el pressupost màxim de les obres objecte de subvenció a les quals fa referència l'article 4 d'aquesta ordre són els que figuren en la relació adjunta.
  
Mòduls de costs màxims que s'auxiliaran en els expedients de millora d'infraestructura agrària de municipis, mancomunitats i entitats locals menors.
  
Moviment de terres:
  
m3 excavació en desmunt sense transport a terraplé fins a terreny de transició: 26 pessetes
  
m3 excavació en desmunt i transport a terraplé a 30 m: 63 pessetes
  
m3 excavació en desmunt i transport a terraplé a 50 m: 77 pessetes
  
m3 excavació en desmunt i transport a terraplé a 100 m: 104 pessetes
  
m3 excavació en desmunt i transport a terraplé a 300 m: 147 pessetes
  
m3 càrrega amb pala mecànica de terres o materials petris sobre vehicle: 61 pessetes
  
m3 transport de terra o materials petris en camió basculant inclòs retorn en buit (D=km recorreguts en càrrega):107+18D pessetes
  
m3 excavació manual en rasa en terreny compacte fins a 2 m de profunditat, picament i paleig: 3.100 pessetes
  
m3 excavació manual en rasa en terreny transició fins a 2 m de profunditat, picament i paleig: 4.700 pessetes
  
m3 excavació mecànica en rasa en terreny compacte per a fonamentacions i obres de fàbrica: 370 pessetes
  
m3 excavació mecànica en rasa en terreny transició per a fonamentacions i obres de fàbrica: 500 pessetes
  
m3 excavació en rasa amb compressor en terreny transició-roca: 810 pessetes
  
m3 excavació en desmunt i transport a terraplé en terreny transició fins a 50 m: 145 pessetes
  
m3 excavació en desmunt amb escarificació i transport en terreny roca escarificable fins a 50 m: 265 pessetes
  
Camins:
  
m2 desbrossament, aclarida i transport de la capa vegetal (espessor major de 10 cm): 11 pessetes
  
m2 compactació i reg del pla de fonamentació al 100% p. n.: 32 pessetes
  
ml repassada, aplanament del camí i obertura de cunetes talús 1/1 en terreny transició (per ml de camí - inclou 2 cunetes): 70 pessetes
  
m2 formació de caixa (preu aplicable en paviments de macadam): 6 pessetes
  
m2 escarificació superficial paviments granulars: 7 pessetes
  
ml neteja de cunetes per ml de camí: 20 pessetes
  
m3 material granular de 2» compactat al 95% p. m. des de 20 km: 1.400 pessetes
  
m3 material granular de 1» compactat al 100% p. m. des de 20 km: 1.600 pessetes
  
m3 macadam col·locat en obra des de 20 km completament acabat: 1.400 pessetes
  
m2 reg imprimació amb 1 kg d'emulsió ECI: 40 pessetes
  
m2 reg adherència amb 0,5 kg emulsió ECR-1: 30 pessetes
  
m2 simple tractament superficial amb 13 l de graveta 20/10 i 2,5 kg d'emulsió ECR-2: 130 pessetes
  
m2 doble tractament superficial, el primer amb 13 l graveta 20/10 i 2,5 kg d'emulsió ECR-2 i el segon amb 7 l de graveta 10/5 i 1,7 kg d'emulsió ECR-2: 230 pessetes
  
m2 triple tractament superficial, el primer amb 18 l de graveta 25/13 i 3 kg d'emulsió ECR-2, el segon amb 9 l de graveta 13/7 i 2 kg d'emulsió ECR-2 i el tercer amb 6 l de graveta 6/3 i
  
1,4 kg d'emulsió ECR-2: 330 pessetes
  
m2 aglomerat fred semiobert de 5 cm de gruix i densitat 2 t/m3 (d-30 km): 500 pessetes
  
m2 aglomerat calent de 5 cm de gruix i densitat 2 t/m3 (d-30 km): 525 pessetes
  
m2 segellat amb 6 l de graveta 5/2 i 0,6 kg d'emulsió ECR-1 (preu admissible sols en tractaments asfàltics i no sobre aglomerats asfàltics): 50 pessetes
  
m2 paviment de formigó en massa H-150 15 cm de gruix sobre capa de grava o sorra de 15 cm compactada i p. p. de juntes: 1.750 pessetes
  
m3 formigó H-150 per a soleres fins i tot p. p. de juntes: 10.000 pessetes
  
ml revestiment cuneta amb formigó H-150 50 cm de profunditat, talús interior 2/3, exterior 1/1 i 10 cm de gruix amb p. p. de juntes: 2.040 pessetes
  
Canonades:
  
m3 excavació mecànica rases terreny compacte : 370 pessetes
  
m3 excavació mecànica rases terreny transició: 500 pessetes
  
m3 excavació mecànica rases amb compressor en terreny transició-roca: 770 pessetes
  
m3 terraplé compactat amb canonada, transport reg i compactació al 95% p. n.: 135 pessetes
  
m3 tapament rases i extensió amb terres procedents de l'excavació: 30 pessetes
  
ml canonada formigó vibropremsat 20 cm (p.p. junta ciment, muntatge i col·locació: 881 pessetes
  
ml canonada formigó vibropremsat 30 cm (p.p. junta ciment, muntatge i col·locació: 1.080 pessetes
  
ml canonada formigó vibropremsat 40 cm (p.p. junta ciment, muntatge i col·locació: 1.555 pessetes
  
ml canonada formigó vibropremsat 50cm fp.p. junta ciment, muntatge i col·locació: 1.965 pessetes
  
ml canonada formigó vibropremsat 60 cm (p.p. junta ciment, muntatge i col·locació: 2.561 pessetes
  
ml canonada formigó vibropremsat 70 cm (p.p. junta ciment, muntatge i col·locació: 3.428 pessetes
  
ml canonada formigó vibropremsat 80 cm (p.p. junta ciment, muntatge i col·locació: 4.006 pessetes
  
ml canonada formigó vibropremsat 90 cm (p.p. junta ciment, muntatge i col·locació: 4.737 pessetes
  
ml canonada formigó vibropremsat 100 cm (p.p. junta ciment, muntatge i col·locació: 5.577 pessetes
  
ml canonada formigó vibropremsat 120 cm (p.p. junta ciment, muntatge i col·locació: 7.109 pessetes
  
ml canonada formigó vibropremsat 150 cm (p.p. junta ciment, muntatge i col·locació: 12.271 pessetes
  
Ferros i formigons:
  
kg acer corrugat AEH-400 ferrallat i col·locat: 139 pessetes
  
m2 malla electrosoldada de 150x150x6 mm col·locada inclosos solapaments: 414 pessetes
  
m2 malla electrosoldada de 150x150x8 mm col·locada inclosos solapaments: 754 pessetes
  
m2 malla electrosoldada de 088v000p48 mm col·locada inclosos solapaments: 1.194 pessetes
  
m2 malla electrosoldada de 150x300x6 mm col·locada inclosos solapaments: 312 pessetes
  
m2 malla electrosoldada de 150x300x8 mm col·locada inclosos solapaments: 562 pessetes
  
m2 malla electrosoldada de 552w701h22 mm col·locada inclosos solapaments: 869 pessetes
  
m3 formigó vibrat H-125 àrid cantal menor de 40 mm (d=15 km): 8.950 pessetes
  
m3 formigó vibrat H-125 àrid cantal menor de 20 mm (d=15 km): 9.200 pessetes
  
m3 formigó vibrat H-150 àrid cantal menor de 40 mm (d=15 km): 9.580 pessetes
  
m3 formigó vibrat H-150 àrid cantal menor de 20 mm (d=15 km): 9.770 pessetes
  
m3 formigó vibrat H-175 àrid cantal menor de 40 mm (d=15 km): 9.960 pessetes
  
m3 formigó vibrat H-175 àrid cantal menor de 20 mm (d=15 km): 10.150 pessetes
  
Encofrats:
  
m2 encofrat metàl·lic i desencofrat en sabates i traves: 1.467 pessetes
  
m2 encofrat metàl·lic i desencofrat en murs fins a 1,5 m: 1.264 pessetes
  
m2 encofrat metàl·lic i desencofrat en murs entre 1,5 i 3 m: 2.016 pessetes
  
m2 encofrat metàl·lic i desencofrat en lloses planes: 2.900 pessetes
  
Altres
  
m3 demolició mur de formigó o maçoneria amb mitjans mecànics, incloses retirada d'enderrocs i càrrega: 2.900 pessetes
  
m3 demolició mur de formigó en massa o maçoneria o blocs formigonats amb martell pneumàtic, incloses retirada d'enderrocs i càrrega: 2.700 pessetes
  
m3 demolició llosa formigó amb compressor, retirada i càrrega d'enderrocs: 2.700 pessetes
  
ml vorada prefabricada de formigó col·locada: 2.100 pessetes
  
m2 fàbrica bloc buit de formigó e=20 cm: 3.200 pessetes
  
m2 esquerdejada amb filada i remolinada amb morter M-40 (1:6), ciment i arena de riu: 1.500 pessetes
  
m3 maçoneria col·locada amb morter de ciment 1:5 (d. pied. ?20 km): 14.800 pessetes
  
m3 gabió metàl·lic amb malla de 8 \* 10-16 i 1 m d'alçària, ple, cosit i estirat, col·locat en obra: 8.000 pessetes
  
m3 dren de pedra calcària en pas de camí, dimensions fins a 0,5 m3, col·locat en obra: 1.500 pessetes
  
m3 escullera de blocs de pedra de kg màxim col·locada amb pala carregadora: 2.000 pessetes
  
Unitat senyal de trànsit «stop» reflectant, 90 cm de diàmetre inclosos els visos, sustentació, excavació i formigonament: 9.000 pessetes
  
En la redacció dels corresponents projectes o memòries valorades, adjuntes a la sol·licitud d'ajuda econòmica, s'aplicarà la següent normativa de tipus tècnic:
  
No s'acceptaran partides alçades (fins i tot referents a seguretat i higiene en el treball, que es desglossaran i es justificaran amb factures pagades) ni honoraris professionals.
  
Solament s'acceptarà l'emmallament en els sòls de formigó quan el pendent del camí supere el 7% i es justificarà adjuntant factura pagada quan se certifique.
  
Solament s'acceptarà l'obertura de caixa en els casos de paviment de macadam. En la resta dels casos s'eliminarà del pressupost aprovat.
  
Solament s'acceptarà un tipus de reg: 1) d'imprimació sobre sorres en preparació de paviment amb tractament asfàltic o d'aglomerat o 2) d'adherència sobre paviments asfaltats quan es reforce, per trobar-se en mal estat, amb un altre reg o amb capa d'aglomerat.
  
En els casos en què es modifique la rasant actual del camí o el moviment de terres previst supere 0,500 m3/ml caldrà justificar els volums del moviment de terres amb els perfils longitudinals i transversals del camí corresponent.
  
Els preus de les unitats d'obra que no figuren en aquesta relació seran els que normalment s'apliquen en les obres executades directament per la mateixa Conselleria d'Agricultura, Pesca i Alimentació.
  
ANNEX II
  
La sol·licitud es dirigirà al conseller o consellera d'Agricultura, Pesca i Alimentació, acompanyada obligatòriament de la documentació següent:
  
a) Sol·licitud d'ajuda econòmica (imprés del model adjunt).
  
b) Certificats:
  
1. Certificat de disponibilitat dels terrenys amb indicació expressa que el camí o els camins objecte de millora no discorre o discorren per vies pecuàries, d'acord amb la Llei 3/1995, de 23 de març, de Vies Pecuàries. En el cas que, en part o tot, un camí discórrega per via pecuària, es presentarà simultàniament l'autorització a l'execució de la millora per part de l'òrgan competent de la comunitat autònoma. La no-presentació d'aquesta autorització, en cas que un camí discórrega tot o en part per via pecuària, suposarà la desestimació automàtica de l'ajuda que poguera correspondre al camí en qüestió. La no-presentació d'aquesta autorització, en cas que part del camí sol·licitat discórrega per via pecuària, suposarà l'eliminació de l'ajuda que poguera correspondre-li al camí en qüestió en el tram inclòs en la via pecuària. No s'admetrà com a justificació, la sol·licitud d'autorització de la millora, cursada pel municipi, mancomunitat o entitat local menor a l'òrgan competent de l'autonomia.
  
2. Certificat de l'acord de sol·licitud pel ple, comissió de govern, etcètera, reflectit en acta, si s'escau.
  
3. Certificat que acredite que l'autor de la memòria valorada/projecte és funcionari o depén civilment, laboralment o administrativament de l'ens local.
  
4. En els casos de sol·licitud de millora per part d'una entitat local menor, certificat del nombre d'habitants d'aquesta.
  
5. Delegació en l'alcalde president o alcaldessa presidenta del municipi/mancomunitat/entitat local menor, de la representació per a la firma dels documents necessaris, així com per al cobrament de les quantitats corresponents a les ajudes concedides.
  
(Tot això en l'imprés del model adjunt).
  
c) Programa d'actuació d'execució d'obres (model de l'imprés adjunt).
  
d) Memòria valorada/projecte.
  
e) Certificat de l'entitat financera sobre el número i titular del compte corrent indicat per al pagament de la subvenció.
  
f) Solament les mancomunitats i entitats locals menors hauran d'aportar la documentació que acredite que tenen assumides les competències per a l'execució d'obres i serveis de caràcter rural.
  
g) Solament en el cas que l'entitat local sol·licite l'ajuda per primera vegada o que es propose un compte nou, s'emplenarà l'imprés de manteniment de tercers.
  
La documentació mencionada (sol·licitud i documentació annexa) haurà de presentar-se per triplicat en les direccions territorials de la Conselleria d'Agricultura, Pesca i Alimentació en les adreces indicades en l'imprés de sol·licitud o en l'article 4, punt 1, d'aquesta ordre.
  
Sol·licitud
  
S'emplenarà en els impresos oficials IA - 26863 € 01 € E.
  
Certificat
  
L'alcalde president o alcaldessa presidenta del municipi/mancomunitat/entitat local menor d ...
  
El secretari o secretària del municipi/mancomunitat/entitat local menor d ...
  
Certifica:
  
Que amb data ..., es va fer una sessió del Ple municipal/comissió de govern/etcètera del municipi/mancomunitat/entitat local menor mencionat o mencionada, i es van acordar per unanimitat (o majoria, etcètera) els punts següents:
  
1. Sol·licitar a la Conselleria d'Agricultura, Pesca i Alimentació de la Generalitat Valenciana, a l'empara de l'Ordre d ... d ... de ..., de la conselleria esmentada, l'ajuda corresponent a l'obra següent:
  
Denominació de l'obra: ...
  
2. Delegar en l'alcalde president o alcaldessa presidenta del mencionat municipi/mancomunitat/entitat local menor, la representació per a la firma dels documents necessaris, per a acceptar la subvenció concedida, notificar l'inici de les obres, així com per al cobrament de les quantitats corresponents a aquesta ajuda.
  
3. Que aquest municipi/mancomunitat/entitat local menor disposa dels terrenys i de les autoritzacions necessaris per a l'execució de les obres mencionades i que el camí o camins objecte de millora no discorren per via pecuària en tot el traçat. (Si es dóna el cas de discórrer per via pecuària, caldrà aportar autorització a la millora pel departament corresponent de medi ambient de l'autonomia).
  
4. Que l'autor (o autors) de la memòria valorada de les obres esmentades és funcionari (o depén civilment, laboralment o administrativament) d'aquest municipi/mancomunitat/entitat local menor.
  
5. (Solament en les entitats locals menors) L'entitat local menor té actualment ... habitants.
  
..., ... d ... de ...
  
El secretari
  
Vist i plau
  
L'alcalde president o alcaldessa presidenta del municipi/mancomunitat/entitat local menor.
  
(Alternativament utilitzeu el model adjunt.)
  
Programa d'actuació d'execució d'obra
  
Programa d'actuació per a l'execució de les obres d'infraestructura agrària de competència municipal subvencionades a l'empara de l'Ordre d ... d ... de ..., de la Conselleria d'Agricultura, Pesca i Alimentació.
  
Municipi/mancomunitat/entitat local menor d ...
  
Designació de l'obra: ...
  
En el cas que l'obra esmentada siga subvencionada per la conselleria, aquest municipi/mancomunitat/entitat local menor es compromet a iniciar l'obra i executar-la en el termini d ... mesos o, com a màxim, abans del 31 d'octubre de ..., d'acord amb les unitats d'obra previstes en la memòria valorada/projecte presentat.
  
Qualsevol modificació substancial necessària durant el procés d'execució de les obres que figuren en la memòria valorada/projecte es comunicarà per escrit a la Direcció General de Modernització d'Estructures Agràries perquè l'aprove.
  
(Alternativament utilitzeu el model adjunt.)
  
Memòria valorada
  
La memòria valorada a què es refereix l'article 3 constarà dels apartats següents:
  
a) Descripció i justificació de l'obra que es realitzarà. En el supòsit d'obres de camins, murs, canonades, ponts, etcètera, s'indicaran les dimensions i característiques d'aquestes.
  
b) Unitats d'obra i preus descompostos. No serà necessari descompondre els preus en el cas d'aplicar els preus tipus de l'annex I d'aquesta ordre. No s'admetran partides alçades no justificades, així com en els costos de mà d'obra, costos d'hores de màquina, etcètera.
  
c) Pressupost, mesuraments de cada una de les unitats d'obra i cost de la unitat d'obra.
  
d) Pressupost d'execució de l'obra.
  
e) Plànol o croquis de situació de l'obra i plànols o croquis acotats de detalls, necessari per a la definició de l'obra.
  
f) En los casos en què es modifique la rasant actual del camí o el moviment de terres previst supere 0,500 m3/ml, caldrà justificar els volums del moviment de terres amb els perfils longitudinals i transversals del camí corresponent.
  
Certificat de l'entitat financera
  
(Nom i cognoms) ... director o directora d ..., sucursal d ...
  
Certifica:
  
Que el municipi/mancomunitat/entitat local menor d ... és titular, en aquesta entitat financera, del compte corrent les dades del qual s'especifiquen a continuació.
  
Entitat financera: ... Codi: ...
  
Sucursal: ... Codi: ...
  
Número c/c: ...
  
..., ... d ... de ...
  
Relació valorada
  
S'emplenarà l'imprés tipificat IA - 26571 01 € E (primer full de la relació) i IA - 26648 € 02 € E (segon full de la relació) per a les obres realitzades per contracta i en l'imprés IA - 26288 € 01 € E (primer full de la relació) i IA - 26551 € 02 € E (segon full de la relació) per a les obres realitzades per administració directa.
  
(Impresos del model adjunt.)
  
Certificat final d'obra
  
S'emplenarà l'imprés tipificat IA - 26380 € 01 € E.
  
Tots els impresos dels models adjunts es poden obtenir en els llocs indicats en l'article 4 d'aquesta ordre.
  
Imprés de manteniment de tercers
  
S'emplenarà l'imprés tipificat IA - 26863 € 01 € E. Imprés disponible en els mateixos llocs que els anteriors.